**Informatīvais ziņojums „Par telpu gaisa dzesēšanas sistēmu izbūves Iekšlietu ministrijas ēku kompleksa, kas atrodas uz zemes vienības Čiekurkalna 1.līnijā 1 k-1, Rīgā, 1. un 4.korpusā nepieciešamību”**

**I. Ievads**

Informatīvais ziņojums ir sagatavots saistībā ar nepieciešamību nodrošināt Iekšlietu ministrijas ēku kompleksa (turpmāk - IeM ēku komplekss), kas atrodas uz zemes vienības Čiekurkalna 1.līnijā 1 k-1, Rīgā, ēkā (būves kadastra apzīmējums 0100 087 0368 001) Čiekurkalna 1.līnijā 1 k-1, Rīgā, un ēkā (būves kadastra apzīmējums 0100 087 0368 004) Čiekurkalna 1.līnijā 1 k-4, Rīgā, izvietoto Valsts policijas (turpmāk – VP) struktūrvienību un valsts sabiedrības ar ierobežotu atbildību „Iekšlietu ministrijas poliklīnika” (turpmāk – IeM poliklīnika) darbinieku veselībai nekaitīgu darba vidi atbilstoši normatīvajos aktos noteiktajām prasībām par nodarbināto drošību un veselību darbā, izbūvējot Iekšlietu ministrijas ēku kompleksa 1. un 4. korpusā telpu gaisa dzesēšanas sistēmas.

**II. Situācijas izklāsts**

IeM ēku komplekss iznomāts *(2007.gada 14.decembra nomas līgums Nr.2709/113 un 2009.gada 30.decembra nomas līgums Nr.3022)* Nodrošinājumu valsts aģentūrai (iepriekš Iekšlietu īpašumu valsts aģentūra) un tiek izmantots Iekšlietu ministrijas (turpmāk – IeM) un tās padotībā esošo iestāžu un IeM poliklīnikas vajadzībām.

IeM ēku kompleksa 1.korpusā (būves kadastra apzīmējums 0100 087 0368 001) Čiekurkalna 1.līnijā 1 k-1, Rīgā, izvietota IeM poliklīnika. Ēkā atrodas pacientu pieņemšanas, laboratoriju un procedūru telpas.

IeM ēku kompleksa 4.korpusā (būves kadastra apzīmējums 0100 087 0368 004) Čiekurkalna 1.līnijā 1 k-4, Rīgā, izvietotas VP struktūrvienības ar dažādiem darbības virzieniem un valsts interešu aizsardzības funkcijām. Ēkā atrodas biroja, klientu apkalpošanas, aizturēto, dokumentu arhīvu, sakaru un datu pārraižu sistēmu telpas.

No VP un IeM poliklīnikas puses vairākkārtēji izteiktas būtiskas sūdzības par neatbilstošu mikroklimatu (temperatūras režīms, ventilācijas sistēmu darbības nepietiekama efektivitāte) darba telpās un iespējamo apdraudējumu darbinieku drošībai un veselības stāvoklim, jo gada siltajā periodā darba vietās gaisa temperatūra būtiski pārsniedz pieļaujamo normu un gaisa ventilācijas sistēma nenodrošina pietiekamu gaisa apmaiņas intensitāti. IeM poliklīnikas telpās intensīvi tiek lietoti gaiteņi, kuros apmeklētāji gaida pieņemšanu. IeM dienestu kandidātu veselības stāvokļa izvērtēšana visintensīvāk notiek jūlijā un augustā (šajā periodā apmeklētāju skaits pārsniedz 100 cilvēku dienā), kad gaisa temperatūra sasniedz gandrīz 30°C. Šāda gaisa temperatūra pārsniedz medicīnisko iekārtu ražotāju norādes par iekārtu ekspluatācijas apstākļiem (ņemot vērā lietojamo iekārtu sarežģītos mehānismus, neatbilstoša to ekspluatācija ne tikai rada ātrākus iekārtu bojājumus, bet arī neprecizitātes to darbībā, kas savukārt var radīt kļūdas diagnostikā).

IeM ēku kompleksa būvprojekta dokumentācijas izstrādes darbi tika veikti saskaņā ar Ministru kabineta pieņemtajiem lēmumiem un dotajiem uzdevumiem par IeM ēku kompleksa būvprojekta dokumentācijas izstrādi un būvniecību, ņemot vērā IeM un tās padotības iestāžu prasības un norādījumus, kā arī būvprojektu saskaņojot ar IeM. Saskaņā ar būvprojektu atsevišķās IeM ēku kompleksa zonās, tostarp 1. un 4.korpusā netika paredzēta gaisa dzesēšanas (kondicionēšanas) sistēmas izbūve. Līdz ar to telpās netiek nodrošināta pieplūdes gaisa dzesēšanas iespēja vasaras karstajā periodā. Esošajā situācijā IeM ēku kompleksa 1. un 4.korpusa telpās nav iespējams nodrošināt Darba aizsardzības likuma 4.panta pirmās daļas 7.punkta, 8.panta pirmās daļas un trešās daļas 3.punktā noteiktās prasības, kas nosaka darba devēja atbildību par nodarbināto drošību un veselību darbā, nodrošinot viņu veselībai nekaitīgu darba vidi. Prasības attiecībā uz darba telpu mikroklimatu un darbinieka drošību un veselību nosaka, ka darba raksturam un nodarbināto fiziskajai slodzei atbilstošs mikroklimats ir tāds mikroklimats, kas astoņu stundu darba dienas/maiņas laikā pie minimālas termoregulācijas sistēmas slodzes nodrošina vispārēju un lokālu siltuma komforta sajūtu, neizraisa nodarbināto veselības traucējumus un nodrošina augstas darbspējas. Arī Ministru kabineta 2009.gada 28.aprīļa noteikumu Nr.359 „Darba aizsardzības prasības darba vietās” (turpmāk – MK noteikumi Nr.359) 13.1., 13.3., 13.5.apakšpunktā un 1.pielikumā noteiktās prasības par mikroklimatu, t.i., gada siltajā periodā maksimālā temperatūra telpā var būt 28°C pie gaisa relatīvā mitruma 30–70% un gaisa kustības ātruma 0,05–0,15 m/s, nav iespējams nodrošināt. Vienlaikus MK noteikumos Nr.359 tiek noteikts, ka darba devējam ir jānovērtē darba vides riski un jānosaka, kādi darba aizsardzības pasākumi ir nepieciešami, lai novērstu vai mazinātu darba vides risku.

Saskaņā ar IeM sniegto informāciju (IeM 2014.gada 29.septembra vēstule Nr.1-89/2475 valsts akciju sabiedrībai „Valsts nekustamie īpašumi”; turpmāk – VNĪ), ņemot vērā VP darbinieku 2014.gada 20.jūnija iesniegumu Rīgas reģionālajai Valsts darba inspekcijai par problēmām, kas saistītas ar neatbilstošu darba telpu ventilāciju un kondicionēšanu gada siltajā periodā IeM ēku kompleksa 4.korpusā, Rīgas reģionālā Valsts darba inspekcija ierosināja administratīvo lietu. Ņemot vērā Rīgas reģionālās Valsts darba inspekcijas 2013.gada 18.jūlijā jau veiktajā pārbaudē IeM ēku kompleksa 4.korpusa sestā stāva telpās konstatēto *(atsevišķos kabinetos temperatūra pārsniedz MK noteikumi Nr.359 1.pielikumā gada siltajā periodā darba telpās rekomendējamo augstākās temperatūras slieksni)*, darba telpās 2013.gadā tika uzstādītas septiņas kondicionēšanas iekārtas, kā arī VP 2013. un 2014.gadā no piešķirtajiem valsts budžeta līdzekļiem iegādājās 168 ventilatorus un starp Nodrošinājuma valsts aģentūru un VNĪ tika turpināta sarakste un pārrunas par nepieciešamību steidzami nodrošināt atbilstošus darba apstākļus. Rīgas reģionālā Valsts darba inspekcija veiktos pasākumus uzskatīja par nepietiekamiem un VP darbinieku 2014.gada 20.jūnija iesniegumā norādīto vērtēja kā darba devēja, t.i., VP priekšnieka, bezdarbību.

Lai nodrošinātu rekomendējamo darba aizsardzības prasību ievērošanu, VP ar 2014.gada 17.jūlija pavēli Nr.2597 noteica kārtību, kādā darbinieki īsteno tiesības atstāt darba vietu gada siltajā periodā, ja temperatūra darba telpās pārsniedz rekomendējamās augstākās temperatūras slieksni, un kārtību, kādos gadījumos var noteikt elastīgo (mainīgo) darba laiku vai saskaņot darbu attālinātajā režīmā, ja darba vides riska faktoru dēļ nav iespējams uzturēties darba telpās, bet dienesta un darba pienākumi un noteiktais darba apjoms ir jāizpilda savlaicīgi. Tomēr ir pamats uzskatīt, ka šāds risinājums nebūs pietiekams un turpmāk neizslēdz VP amatpersonām un darbiniekiem noteikto pienākumu nesavlaicīgas izpildes risku, tostarp arī risku neizpildīt VP ar likumu noteiktos uzdevumus kopumā.

Ņemot vērā, ka IeM ēku kompleksā:

* ir izvietotas struktūrvienības ar dažādiem darbības virzieniem un valsts interešu aizsardzības funkcijām;
* ir liela telpu kopējā platība (1.korpuss – 3 193 m2 un 4.korpuss – 11 615,7 m2), liels strādājošo darbinieku (1.korpusā – 270 un 4.korpusā – 692, neskaitot apmeklētājus) un ikdienas apmeklētāju skaits, liels datortehnikas vienību un specifisko iekārtu (sakaru aparatūra, laboratorijas iekārtas utml.) skaits;
* dažādās zonās ir konstatētas atšķirīgas mikroklimata neatbilstības (problēmas),

esošās ventilācijas sistēmas vairākkārtēja regulēšana nav devusi būtiskus rezultātus, kā arī lokāla ventilācijas un gaisa dzesēšanas problēmas novēršana, uzstādot individuālos ventilatorus un kondicionierus, ņemot vērā IeM ēku kompleksa telpu platību un specifiku, nav efektīvs un finansiāli izdevīgs risinājums.

Darba aizsardzības likuma 19.pantā noteikts, ka gadījumā, ja nodarbinātais vienpusēji izbeidz darba tiesiskās attiecības vai civildienesta attiecības sakarā ar to, ka darba devējs neveic visus nepieciešamos darba aizsardzības pasākumus un tiek būtiski apdraudēta nodarbinātā drošība un veselība darbā, un to apliecina Valsts darba inspekcijas atzinums, darba devēja pienākums ir izmaksāt nodarbinātajam atlīdzību, kas nav mazāka par sešu mēnešu vidējo izpeļņu. Jāņem vērā, ka šis apstāklis kolektīvo darba tiesisko attiecību pārtraukšanas gadījumā, it īpaši no tiesībsargājošo iestāžu darbinieku un amatpersonu puses, var radīt būtisku finanšu slogu valsts budžetam.

Saskaņā ar Darba likuma 74.panta otrajā daļā noteikto darbinieka saistība uzskatāma par izpildītu un darba devējam ir pienākums izmaksāt šā panta trešajā daļā noteikto atlīdzību arī tad, ja darba devējs darbinieku nenodarbina vai arī neveic darbinieka saistības izpildījuma pieņemšanai nepieciešamās darbības (dīkstāve). Proti, ja darbinieks, kurš amata pienākumu pilda IeM ēku kompleksā, ņemot vērā apdraudējumu viņa veselībai darba ventilācijas un dzesēšanas sistēmas neesamības dēļ, izmantos Darba aizsardzības likumā darbiniekam noteiktās tiesības atteikties no pienākumu izpildes, darba devējam būs jāapmaksā darbiniekam noteiktā atlīdzība arī par dīkstāvi.

Ņemot vērā IeM ēku kompleksa 4.korpusā esošo VP darbinieku skaitu, kuriem klimata problēmu nenovēršanas gadījumā faktiski ir tiesības atteikties no tiem noteikto pienākumu izpildes, ir pietiekams pamats uzskatīt, ka gada siltajā periodā faktiski 50% no ēkā strādājošiem darbiniekiem varētu izmantot tiesības pārtraukt darbu. Ja VP  nodarbināto atlīdzība vidēji ir 703 *euro* mēnesī un šie nosacījumi attiecināmi aptuveni uz 250 personām, tad dīkstāves izdevumu summa varētu sastādīt aptuveni 175 750 *euro* mēnesī.

**III. Iespējamais risinājums**

Lai nodrošinātu Darba aizsardzības likumā un MK noteikumos Nr.359 noteiktās prasības, kas nosaka darba devēja atbildību par nodarbināto drošību un veselību darbā, nodrošinot viņu veselībai nekaitīgu darba vidi, VNĪ sadarbībā ar IeM vairāku gadu garumā veic pasākumus problēmas atrisināšanai un mēģina rast optimālāko problēmas risinājuma variantu. Rezultātā VNĪ ar IeM ir vienojusies par gaisa dzesēšanas problēmu novēršanas prioritāro secību. Viens no prioritāri veicamajiem pasākumiem ir gaisa dzesēšanas sistēmu izbūve IeM ēku kompleksa 1. un 4.korpusā, kuros atrodas darbinieku darba un klientu apkalpošanas telpas.

Vienlaikus ar gaisa dzesēšanas sistēmas izbūves risinājuma variantu tika izvērtēti arī citu iespējamo pagaidu risinājumu variantu priekšrocības un trūkumi, tai skaitā lokālās kondicionēšanas sistēmu ierīkošana *(trūkumi: elektrības jauda var būt nepietiekama, lai nodrošinātu lokālo kondicionieru uzstādīšanu visā ēkā, augstas izmaksas (vienam kabinetam aptuveni 1200 euro), ēkas ārējās fasādes bojājumi (fasāžu apdares darbi un izmaksas pēc kondicionieru demontāžas), papildus pieslēguma montāžas darbi, ar kondicionieru montāžas darbiem saistīti personāla darba traucējumi)* un aizsargplēvju uzstādīšana logiem IeM ēku kompleksa 1. un 4. korpusa telpās dienvidu pusē (*trūkumi: grūti prognozēt efektivitāti, aizsargplēve samazinās dabīgās gaismas daudzumu iekštelpās, aizsargplēve saules staru iedarbībā laika gaitā zaudē savas īpašības)*. Abiem pagaidu risinājuma variantiem ilgtermiņa skatījumā būtiski trūkumi tika konstatēti vairāk kā priekšrocības.

Laika posmā no 2013.gada novembra ir izstrādāts IeM ēku kompleksa 1. un 4.korpusā esošo darbinieku un klientu apkalpošanas telpu dzesēšanas sistēmu skiču projekts „Nekustama īpašuma Rīgā, Čiekurkalna 1. līnijā 1 korpusa Nr.1 un Nr. 4 telpu gaisa dzesēšanas sistēmas izbūve” un tehniskais projekts „Nekustama īpašuma Rīgā, Čiekurkalna 1. līnijā 1 korpusa Nr. 1 un Nr.4 telpu gaisa dzesēšanas sistēmas izbūve. Inženierrisinājumu daļa. Ventilācija un gaisa dzesēšana.”, kas 2014.gada 8.oktobrī ir saskaņots ar IeM (Nodrošinājumu valsts aģentūru). Lai realizētu gaisa dzesēšanas sistēmu izbūvi, papildus jāveic gaisa dzesēšanas sistēmu izbūvei nepieciešamo inženiertehnisko daļu *(elektroapgāde, būvkonstrukcijas, vadības un automatizācijas sistēma, kanalizācijas iekšējie tīkli (kondensāta novadīšana), topogrāfiskā izpēte un tehniskās izpētes atzinums, ekonomikas daļa)* būvprojekta izstrādes darbi. VNĪ 2015.gada 13.februārī noslēdza līgumu ar SIA „NCS LV” par augstāk minēto būvprojekta realizācijai nepieciešamo inženiertehnisko daļu būvprojekta izstrādi un autoruzraudzību. Līguma ietvaros būvprojekts ir izstrādāts un saskaņots normatīvajos aktos noteiktajā kārtībā.

Telpu gaisa dzesēšanas sistēmu izbūves būvdarbi tiks uzsākti pēc nepieciešamā finansējuma piešķiršanas Iekšlietu ministrijai. Provizoriskais kopējais būvdarbu ilgums ir plānots deviņi mēneši no iepirkuma procedūras rezultātā noslēgtā līguma parakstīšanas dienas. Provizoriskais būvdarbu pabeigšanas termiņš šobrīd tiek plānots 2017.gada 30.septembris.

Provizoriskās gaisa dzesēšanas sistēmu izbūves un to izbūvei nepieciešamo inženiertehnisko daļu nodrošināšanas izmaksas aprēķinātas 2,55 milj. *euro* apmērā, papildus tiek aprēķināta atlīdzība projekta vadītājam būvniecības laikā un piesaistītā kapitāla izmaksas (resursa cena). Lai nodrošinātu būvniecības darbu finansēšanu, tika izvērtēti iespējamie finansēšanas un kapitālieguldījumu segšanas modeļi. Visi nepieciešamie uzlabojumi un remontdarbi IeM ēku kompleksā tiek veikti no nomas maksā ietvertās komponentes – uzkrājumi kārtējiem un kapitālajiem remontdarbiem. Ja gaisa dzesēšanas sistēmu izbūve tiktu finansēta no minētās komponentes, tiktu izlietots faktiski viss līdz šim saņemtais uzkrājumu apjoms, kā rezultātā citus remontdarbus nebūtu iespējams veikt finanšu līdzekļu trūkuma dēļ. Būvniecības darbu finansēšanu 2015.gadā plānots veikt no VNĪ finanšu līdzekļiem saskaņā ar VNĪ budžetā plānotajiem kapitālieguldījumiem un VNĪ būvniecības plānu.

**1.tabula. Telpu gaisa dzesēšanas sistēmu izbūvei nepieciešamo kapitālieguldījumu atšifrējums**

|  |  |  |  |  |
| --- | --- | --- | --- | --- |
| **Nr. p.k.** | **Saīs.** | **Izmaksu nosaukums** | **Vidēji**  **10**  **gados** | **Piezīmes** |
| 1. | **K** | Būvniecības izmaksas | 2 550 000.00 | Provizoriski:  Projekta izstrāde 150 000 *euro* \* un būvdarbi 2 400 00 0 *euro*\*\*, tai skaitā:  2015.gadā 200 000 *euro* (VNĪ budžetā plānotie kapitālieguldījumi saskaņā VNĪ būvniecības plānu 2015.gadam);  2017.gadā 2 350 000 *euro,* (būvniecības izmaksu sadalījums pa gadiem var tikt precizēts, ņemot vērā provizorisko būvniecības darbu izpildes laika grafiku). |
| 2. | **Bbūvn** | Būvniecības laikā tieši iesaistītā personāla izmaksas | 24 815.59 | Izdevumi projekta vadītāja atlīdzībai |
| 3. | **F** | Piesaistītā kapitāla izmaksas | 590 548.16 | Aizdevuma procenta likme pēc būvniecības (3,8 %) |
| **Kapitālieguldījumi kopā (bez PVN)** | | | **3 165 363.75** |  |

\*elektroapgāde, vājstrāvu sistēmas, kanalizācijas iekšējie tīkli (kondensāta novadīšanai); citas ar gaisa dzesēšanas saistītām sistēmu daļām;

\*\*kopējais kapitālieguldījumu apmērs noteikts uz attiecīgās jomas speciālistu prognozes pamata (t.i. SIA "BIANT", kuri šobrīd veic IeM ēku kompleksa 1., 2., 3., 4., 5.korpusa komunikāciju šahtu un 5.korpusa servera telpu dzesēšanas sistēmu ierīkošanu), ņemot vērā tās pieejamos statistikas datus par izmaksām līdzīgos objektos un ņemot vērā IeM ēku kompleksa telpu apjomu un specifiku.)

Kapitālieguldījumu izmaksas plānots segt, ietverot tās nomas maksas apmērā pēc būvniecības darbu pabeigšanas. Vienlaikus nomas maksas apmērā tiek ietvertas jaunās dzesēšanas sistēmas uzturēšanai nepieciešamās apsaimniekošanas izmaksas un izdevumi plānotajiem kārtējiem vai kapitālajiem remontiem. Līdz ar to IeM ilgtermiņa saistību apmēru IeM ēku kompleksa nomas maksas izdevumu segšanai VNĪ ir nepieciešams paaugstināt no 2018.gada.

Gaisa dzesēšanas sistēmu izbūves rezultātā ir prognozējams elektropatēriņa pieaugums. Līdz ar to Nodrošinājumu valsts aģentūrai no 2018.gada turpmākajos gados ik gadu (5 mēnešiem) ir nepieciešams papildu finansējums elektropatēriņu izdevumu segšanai. Aprēķins: maijs, jūnijs, septembris katru mēnesi – 6 999,6 *euro*, jūlijs, augusts – katru mēnesi 7 325,5 *euro*. Kopā izdevumi no 2018.gada katru gadu jāparedz 35 650 *euro* apmērā. Aprēķins ir veikts, ņemot vērā vidējo statistiku gaisa temperatūrai katrā mēnesī, nosakot, ka telpu gaisa dzesēšanas sistēmas strādā nepārtraukti no 1.maija līdz 30.septembrim.

**2.tabula. Provizoriskais nomas maksas palielinājums - kapitālieguldījumi gaisa dzesēšanas sistēmu izbūvei ēkām Čiekurkalna 1.līnijā 1 k-1 un k-4, Rīgā, ar ieguldījumu atmaksu 10 gadi** *(01.01.2018.-31.12.2028.) (nomas aprēķins uz 43 441,50 m2)*

|  |  |  |  |  |  |  |  |
| --- | --- | --- | --- | --- | --- | --- | --- |
| **Nr. p.k.** | **Saīs.** | **Izmaksu nosaukums** | **Vidēji** | **Vidēji gadā\*** | **Vidēji mēnesī\*** | **Mēnesī uz 1 m2\*** | **Piezīmes** |
| **10** |
| **gados\*** |
| **1.** | **Ktizm** | **Tiešās izmaksas:** | **3 722 067.72** | **372 206.77** | **31 017.23** | **0.714** | **Kopsumma (1.1.-1.9.apakšpunktam):** |
| 1.1 | **A** | Apsaimniekošana (inženierkomunikāciju apkope, iekšējā uzkopšana un ārējā sanitārā uzkopšana, kā arī plānotās materiālu un ātri nolietojamā inventāra izmaksas) | 196 703.97 | 19 670.39 | 1 639.19 | **0.038** | Provizoriskās apsaimniekošanas izmaksas vēdināšanas un aukstumapgādes iekārtām |
| 1.4. | **N1** | Izdevumi plānotajiem kārtējiem vai kapitālajiem remontiem | 360 000.00 | 36 000.00 | 3 000.00 | **0.069** | Izdevumi uzkrājumiem no 2025.gada (8 gadus pēc dzesēšanas sistēmas izbūves) paredzēts ~ 120 000,- EUR katru gadu (3 gadi (01.01.2025.- 31.12.2027.) x 120 000 EUR ~ 360 000 EUR) |
| 1.9. |  | Kapitālieguldījumi | 3 165 363.75 | 316 536.38 | 26 378.04 | **0.607** | sk.1.tabulu |
| **2.** | **Nizm** | **Netiešās administratīvās izmaksas** | **0.00** | **0.00** | **0.00** | **0.000** |  |
| **PAVISAM KOPĀ (bez PVN):** | | | **3 722 067.72** | **372 206.77** | **31 017.23** | **0.714** | **Kopsumma (1. + 2.punkts);** |
| **PVN (21%):** | | | **781 634.22** | **78 163.42** | **6 513.62** | **0.150** | **Pievienotās vērtības nodoklis 21 %;** |
| **PAVISAM KOPĀ (ar PVN):** | | | **4 503 701.94** | **450 370.19** | **37 530.85** | **0.864** | **Gala rezultāts.** |

\*Nomas maksas palielinājuma aprēķini ir provizoriski un sagatavoti atbilstoši Ministru kabineta 2010.gada 8.jūnija noteikumu Nr.515 „Noteikumi par valsts un pašvaldību mantas iznomāšanas kārtību, nomas maksas noteikšanas metodiku un nomas līguma tipveida nosacījumiem” III nodaļā noteiktajiem principiem un aprēķināšanas metodikai. Pēc objekta nodošanas ekspluatācijā provizoriskais nomas maksas palielinājums ir precizējams atbilstoši VNĪ faktiskajiem telpu gaisa dzesēšanas sistēmu izbūves izdevumiem un ar gaisa dzesēšanas sistēmu saistītajām apsaimniekošanas izmaksām (Ministru kabineta 2011.gada 6.decembtra noteikumu Nr.934 „Noteikumi par valsts nekustamā īpašuma pārvaldīšanas principiem un kārtību” 4.punktā ir noteiktas nekustamā īpašuma pārvaldīšanas darbības) (noapaļots līdz otrajai un trešajai zīmei aiz komata)

Šobrīd, pamatojoties uz Ministru kabineta 2012.gada 3.decembra rīkojumu Nr.566 „Par ilgtermiņa saistībām Iekšlietu ministrijai ēku kompleksa Čiekurkalna 1.līnijā 1, Rīgā, nomas maksas izdevumu segšanai”, likumā „Par valsts budžetu 2015.gadam” un likumā „Par vidēja termiņa budžeta ietvaru 2015., 2016. un 2017.gadam” IeM budžetā ilgtermiņa saistībās paredzēts finansējums IeM ēku kompleksa, nomas maksas izdevumu segšanai VNĪ, tai skaitā saskaņā ar minētā rīkojuma:

* 1.punktu par ēkām (būvju kadastra apzīmējumi: 0100 087 0368 001, 0100 087 0368 002, 0100 087 0368 003, 0100 087 0368 004, 0100 087 0368 005, 0100 087 0368 006, 0100 087 0368 007 un 0100 087 0368 008) no 2015.gada līdz 2017.gadam (ieskaitot) katru gadu 9 178 172 *euro*, bet tālākā laika posmā līdz projekta īstenošanai 91 781 720 *euro* (no 2018.gada līdz 2027.gadam (ieskaitot) 9 178 172 *euro* katru gadu);
* 2.punktu par ēkām (būvju kadastra apzīmējumi: 0100 087 0149 050 un 0100 087 0149 010) no 2015.gada līdz 2017.gadam (ieskaitot) katru gadu 1 229 669 *euro*, bet tālākā laika posmā līdz projekta īstenošanai 14 756 028 *euro* (no 2018.gada līdz 2029.gadam (ieskaitot) 1 229 669 *euro* katru gadu).

**3.tabula. Precizētā provizoriskā naudas plūsma sadalījumā pa gadiem**

| Nr. p.k. | Pārskata periods (gads) | Likumā „Par valsts budžetu 2015.gadam” apstiprinātais finansējums IeM ilgtermiņa saistībām  telpu Rīgā, Čiekurkalna 1.līnijā 1 nomas maksai | Papildus nepieciešamais finansējums IeM ilgtermiņa saistībām telpu Rīgā, Čiekurkalna 1.līnijā 1 nomas maksai\* | Precizētais finansējums ilgtermiņa saistībām | Papildus nepieciešamais finansējums bāzes izdevumiem elektroenerģijas izdevumu segšanai | Kopā nepieciešamais finansējums | Izmaiņas (+/-) |
| --- | --- | --- | --- | --- | --- | --- | --- |
|
| *1.* | *2.* | *3.* | *4.* | *5.* | *6.* | *7.=5.+6.* | *8.=3.-7.* |
| 1. | 2015 | 9 178 172 |  | 9 178 172 |  | 9 178 172 |  |
| 2. | 2016 | 9 178 172 |  | 9 178 172 |  | 9 178 172 |  |
| 3. | 2017 | 9 178 172 |  | 9 178 172 |  | 9 178 172 |  |
| 4. | 2018 | 9 178 172 | 450 370 | 9 628 542 | 35 650 | 9 664 192 | -486 020 |
| 5. | 2019 | 9 178 172 | 450 370 | 9 628 542 | 35 650 | 9 664 192 | -486 020 |
| 6. | 2020 | 9 178 172 | 450 370 | 9 628 542 | 35 650 | 9 664 192 | -486 020 |
| 7. | 2021 | 9 178 172 | 450 370 | 9 628 542 | 35 650 | 9 664 192 | -486 020 |
| 8. | 2022 | 9 178 172 | 450 370 | 9 628 542 | 35 650 | 9 664 192 | -486 020 |
| 9. | 2023 | 9 178 172 | 450 370 | 9 628 542 | 35 650 | 9 664 192 | -486 020 |
| 10. | 2024 | 9 178 172 | 450 370 | 9 628 542 | 35 650 | 9 664 192 | -486 020 |
| 11. | 2025 | 9 178 172 | 450 370 | 9 628 542 | 35 650 | 9 664 192 | -486 020 |
| 12. | 2026 | 9 178 172 | 450 370 | 9 628 542 | 35 650 | 9 664 192 | -486 020 |
| 13. | 2027 | 9 178 172 | 450 370 | 9 628 542 | 35 650 | 9 664 192 | -486 020 |
| **PAVISAM KOPĀ:** | | **119 316 236** | **4 503 702** | **123 819 938** | **356 500** | **124 176 438** | **-4 860 202** |

Jautājums par papildu finansējuma piešķiršanu IeM nomas maksas izdevumu segšanai un papildu elektroenerģijas izdevumu segšanai saistībā ar gaisa dzesēšanas sistēmu izbūvi IeM ēku kompleksa 1. un 4.korpusā uzskatāms par IeM administratīvās kapacitātes stiprināšanas pasākumu valsts iekšējās drošības jomā atbilstoši Valdības rīcības plānā Deklarācijas par Laimdotas Straujumas vadītā MK iecerēto darbību īstenošanai (apstiprināts ar MK 2015.gada 16.februāra rīkojumu Nr.78) dotā uzdevuma Nr.159 „Modernizēsim iekšlietu nozares dienestu materiāli tehnisko bāzi”  ietvaros noteiktajam pasākumam Nr.159.2 uzlabot IeM sistēmas iestāžu materiāli tehnisko nodrošinājumu, t.sk. panākot VP darbinieku nodrošinājumu ar darbam piemērotām telpām, tādejādi nodrošinot iestāžu apgādi ar to funkciju īstenošanai nepieciešamajiem speciālajiem līdzekļiem, ekipējumu, bruņojumu un telpām. Minētais atbilst arī IeM darbības stratēģijas 2014.-2016. gadam (IeM 2014.gada 27.februāra rīkojums Nr.1-12/486) darbības virzienam Nr.2 „Iekšlietu politikas īstenošana Valsts policijas darbības jomā”.  Svarīgākais vidēja termiņa uzdevums - VP darbības kapacitātes saglabāšana un uzlabošana visā apkalpojamajā teritorijā (stratēģijas 27.lapa). Gaisa dzesēšanas sistēmu izbūve IeM ēku kompleksa 1. un 4.korpusā veicinās VP darbības kapacitātes uzlabošanu, kā rezultātā tiks nodrošināta normatīvajos aktos noteikto uzdevumu izpilde (t.sk. veicināt policijas pieejamību, ātru rīcībspēju un sniegto pakalpojumu kvalitāti). Minētā īstenošanā vislielākā nozīme ir pietiekamam materiāli tehniskajam nodrošinājumam un veicamiem pienākumiem atbilstošam un motivētam personālam.

Ņemot vērā minēto, ir sagatavots MK sēdes protokollēmuma projekts, kura 2.punktā paredzēts, ka IeM jaunā politikas iniciatīva par IeM nepieciešamo papildu finansējumu saistībā ar telpu gaisa dzesēšanas sistēmu izbūvi IeM ēku kompleksā, kas atrodas uz zemes vienības Čiekurkalna 1.līnijā 1 k-1, Rīgā, nomas maksas izdevumu segšanai VNĪ no 2018.gada līdz 2027.gadam (ieskaitot) katru gadu 450 370 *euro* apmērā un elektroenerģijas izdevumu segšanai sākot no 2018.gada 35 650 *euro* apmērā, izskatāma Ministru kabinetā kopā ar visu ministriju un citu centrālo valsts iestāžu jauno politikas iniciatīvu pieprasījumiem likumprojekta „Par valsts budžetu 2017.gadam” un likumprojekta „Par vidēja termiņa budžeta ietvaru 2017., 2018. un 2019.gadam” sagatavošanas procesā.

Finanšu ministrs J. Reirs

26.06.2015. 10:53

3115

L.Kokorēviča

67024955, [Lita.Kokorevica@vni.lv](mailto:Lita.Kokorevica@vni.lv)